[Video] Motoriste trek man vas wat wil wegjaag ná ongeluk‘n Skermskoot uit die video. Die video volg onderaan die berig. Drie motoriste het Dinsdag saamgewerk om ŉ man te help aankeer wat van ŉ ongelukstoneel op die N1-snelweg in Centurion probeer vlug het. ŉ Passasier in ŉ voertuig, wat agter die motor gery het wat die ongeluk veroorsaak het, het die hele voorval op video opgeneem. Dit is intussen op sosiale media gedeel en word wyd versprei. Stehan Cloete (30), ŉ inwoner van Lyttelton, was op die snelweg ten tyde van die voorval en was een van die motoriste wat gehelp het om die persoon, wat die ongeluk veroorsaak het, voor te keer. Cloete het Woensdag aan Maroela Media gesê hy was tussen 11:00 en 12:00 van Johannesburg, waar hy werk, op pad terug na Pretoria op die N1-noord. Hy het van Olifantsfontein af die betrokke motor ver van agter af opgemerk toe baie rook skielik uit die motor geborrel het. “Ek vermoed hy het dalk die versperrings langs die pad getref, maar hy het aanhou ry. Omtrent al die motoriste agter die man het vermoed iets is fout. Hy het reg oor al die bane van die hoofweg geswenk en sy flikkerlig was aangeskakel. Ons almal het verwag iets gaan gebeur en ek het my spasie gehou.” Cloete het gesê die persoon wat die video geneem het, het ook gesien die persoon ry glo nie verantwoordelik nie en het daarom die video as bewys geneem. “Juis in daardie stadium het die man verbasend in sy baan gebly, maar hy het skielik versnel en in die bakkie voor hom se agterkant ingejaag. Die botsing was net ná die Ou Johannesburg-afrit.” Op die video kan ŉ mens sien hoe die bakkie rol, waarna die bestuurder, wat teen die bakkie gebots het, uit sy venster wuif en dan verder wegry. ŉ Man in ŉ BMW het voor die motoris ingery. “Ons het nie eens getwyfel nie en moes iets doen. Toe ek sien die BMW ry voor hom in, het ek hom met my bakkie ingeboks en die mense wat die video geneem het, het agter hom stilgehou. Dit was sowat 400 meter van waar die ongeluk plaasgevind het.” Volgens Cloete het hy eers die man stadig benader om te kyk of hy dalk gewapen of aggressief voorkom. “Hy was aanvanklik nie aggressief nie, maar beslis nie by sy sinne nie. Ek het in ŉ stadium nader gestap om te ruik op hy dalk alkohol gebruik het, maar ek kon niks ruik nie. Hy was heel kalm maar het bietjie rondgetrippel. Hy was wel baie deurmekaar en dit het gelyk of hy nie weet wat hy doen nie.” Die BMW het in ŉ stadium weggery terwyl almal op die toneel vir die Tshwane-metropolisie gewag het. Die man wou toe glo weer in sy motor klim en wegry, waarna sy sleutel afgeneem is. Hy het toe glo aggressief geword. Vandaar is die man en sy voertuig deur die metropolisie van die toneel verwyder. Cloete het gesê die twee insittendes, wat in die bakkie was wat gerol het, het geringe beserings opgedoen. “Hulle het gebloei, maar het self uit die bakkie geklim en langs die pad vir bystand gewag.” Die metropolisie ondersoek die voorval, waarna die dossier na die polisie gestuur gaan word vir verdere ondersoek. Die polisie kon nie dadelik die voorval bevestig nie.